APSTIPRINĀTS

ar Liepājas speciālās ekonomiskās

zonas pārvaldnieks Ulda Hmieļevska

20.02. 2025. rīkojumu Nr. 1.6/1.6

**IZSOLES NOTEIKUMI**

**Kustamās mantas – triecienu absorbējošu ierīču (fenderu)**

**atsavināšanai**

**Identifikācijas numurs LSEZ IZS 2025/2**

1. **VISPĀRĪGIE NOTEIKUMI**
   1. Izsoles noteikumi (turpmāk – Noteikumi) nosaka kārtību, kādā tiek organizēta Liepājas speciālās ekonomiskās zonas pārvaldes (turpmāk – Pārvalde) īpašumā esošas kustamas mantas, triecienu absorbējošu ierīču - tenderu, kopējais skaits - 15 vienības (turpmāk – Prece) izsole.
   2. Izsoli organizē izsoles komisija, pamatojoties uz Pārvaldes pārvaldnieka izdotu rīkojumu (turpmāk – Komisija).
   3. Izsolē var piedalīties personas, kuras Noteikumos noteiktajā kārtībā un termiņā ir pieteikušās dalībai izsolē, atbilst izvirzītajām prasībām izsoles dalībniekiem un ir iemaksājušas izsoles nodrošinājumu.
   4. Izsoles dalībnieks, kurš, saskaņā ar Noteikumiem ir nosolījis augstāko cenu, iegūst tiesības slēgt pirkuma līgumu ar Pārvaldi.
   5. Pirkuma līgums tiek slēgts atbilstoši Noteikumu 2.pielikumā pievienotajai tehniskajai specifikācijai un 3.pielikumā pievienotajam pirkuma līguma projektam.
2. **IZSOLES PRIEKŠMETS UN SĀKUMA CENA**
   1. Izsoles priekšmets ir lietotas triecienu absorbējošas ierīces - fenderi, kas paredzēti triecienu slāpēšanai kuģu pietauvošanās laikā. Fenderu izmēri: garums: 2000 mm, diametrs: ārējais 400 mm, iekšējais 200 mm.
   2. Prece sastāv no 15 (piecpadsmit) vienībām - fenderiem. Fenderi pa atsevišķām vienībām netiek pārdoti.
   3. Ar Preci ir iespējams iepazīties dabā, Sliežu ielā 9, Liepājā, iepriekš piesakoties un saskaņojot laiku ar Pārvaldes infrastruktūras departamenta vadītāja vietnieku Viesturu Romanovu, T: 26795153, e-pasts: [viesturs.romanovs@lsez.lv](mailto:viesturs.romanovs@lsez.lv) .
   4. Izsoles sākuma cena (nosacītā cena): par 15 (piecpadsmit) fenderiem ir 1800,00 EUR (viens tūkstotis astoņi simti *euro*) bez pievienotās vērtības nodokļa.
   5. Izsoles solis noteikts: 150,00 EUR (viens simts piecdesmit *euro*);
3. **IZSOLES VEIDS, MAKSĀJUMI UN SAMAKSAS KĀRTĪBA**
   1. Izsoles veids ir elektroniska izsole ar augšupejošu soli, pirmā izsole.
   2. Maksāšanas līdzekļi – 100% EUR.
   3. Izsoles nodrošinājums 10 % no 2.4.punktā noteiktās izsolāmās Preces sākuma cenas ir 180,00 EUR viens simts astoņdesmit *euro*).
   4. Izsoles nodrošinājums 20 (divdesmit) dienu laikā no izsoles sākuma datuma personai, kura vēlas piedalīties izsolē, jāpārskaita Pārvaldei, vienotais reģistrācijas Nr.LV90000329402, AS “Swedbank”, konta Nr.LV12HABA0001407037000. Maksājuma paziņojumā norāda “Nodrošinājums 15 fenderu izsolei”.
   5. Nokavējot noteikto samaksas termiņu vai nesamaksājot nosolīto cenu un pievienotās vērtības nodokli noteiktajā laikā, nosolītājs zaudē iesniegto nodrošinājumu.
   6. Izsoles dalībniekiem, kuri piedalījušies Izsolē, bet pārtraukuši solīšanu Izsoles gaitā vai nav nosolījuši augstāko cenu par Izsoles priekšmetu, nodrošinājums tiek atmaksāts pēc Izsoles akta apstiprināšanas (Izsoles noteikumu 7.1.punkts) 15 (piecpadsmit) kalendāro dienu laikā, ieskaitot to kredītiestādes kontā, kas norādīts norēķinu rekvizītos elektronisko izsoļu vietnē <https://izsoles.ta.gov.lv> .
   7. Ja Izsole tiek atzīta par nenotikušu (neviens nav pārsolījis Izsoles sākuma cenu), nodrošinājums tiek atmaksāts visiem Izsoles dalībniekiem 15 (piecpadsmit) kalendāro dienu laikā pēc Izsoles noslēgšanās, ieskaitot to kredītiestādes kontā, kas norādīts norēķinu rekvizītos elektronisko izsoļu vietnē .<https://izsoles.ta.gov.lv>
   8. Papildus nodrošinājuma maksai, Izsoles dalībnieks veic maksu par dalību Izsolē elektroniskās izsoļu vietnes administratoram saskaņā ar elektronisko izsoļu vietnē reģistrētam lietotājam sagatavotu rēķinu.
4. **IZSOLES DALĪBNIEKS**
   1. Par izsoles dalībnieku var kļūt jebkura fiziska vai juridiska persona, kura saskaņā ar Latvijas Republikā spēkā esošajiem normatīvajiem aktiem un šiem Noteikumiem var iegūt īpašumā Preci un noteiktajā termiņā ir izpildījusi Noteikumu priekšnoteikumus, līdz reģistrācijas brīdim ir iemaksājusi šo noteikumu 3.3. punktā noteikto nodrošinājumu un ir autorizēta dalībai izsolē.
   2. Pirkuma līgumu slēdz ar tādu izsoles dalībnieku (pārbauda pirms izsoles rezultātu apstiprināšanas):
      1. kurai nav Valsts ieņēmumu dienesta administrēto nodokļu (nodevu) parādu Latvijas Republikā vai valstī, kurā tas reģistrēts, tajā skaitā, valsts sociālās apdrošināšanas iemaksu parādi, kas kopsummā pārsniedz 150 EUR (*VID*);
      2. kurai nav nenokārtotas saistības pret Pārvaldi;
      3. kurai nav pasludināts maksātnespējas process, apturēta saimnieciskā darbība vai tā tiek likvidēta (*Lursoft.lv*);
      4. uz kuru nav attiecināmas Latvijai saistošas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības, vai Ziemeļatlantijas līguma organizācijas dalībvalsts noteiktās sankcijas (*Lursoft.lv*).
5. **IZSOLES PRETENDENTU REĢISTRĒŠANA IZSOĻU DALĪBNIEKU REĢISTRĀ**
   1. Pretendentu reģistrācija notiek elektronisko izsoļu vietnē <https://izsoles.ta.gov.lv> uzturētā Izsoļu dalībnieku reģistrā, pēc oficiāla paziņojuma par izsoli publicēšanu oficiālā izdevuma “Latvijas Vēstnesis” tīmekļa vietnē [www.vestnesis.lv](http://www.vestnesis.lv) un Pārvaldes oficiālajā tīmekļa vietnē <https://liepaja-sez.lv/>
   2. Reģistrējoties Izsoļu dalībnieku reģistrā, persona iepazīstas ar elektronisko izsoļu vietnes lietošanas noteikumiem un apliecina noteikumu ievērošanu, kā arī par sevi sniegto datu pareizību.
   3. Ziņas par personu iekļauj Izsoļu dalībnieku reģistrā, pamatojoties uz personas iesniegumu. Iesniegumu persona iesniedz patstāvīgi, izmantojot elektronisko izsoļu vietnē pieejamo elektronisko pakalpojumu “Par e-izsoļu vietnes dalību konkrētā izsolē” un identificējoties ar vienu no vienotajā valsts portālā [www.latvija.lv](http://www.latvija.lv) piedāvātajiem identifikācijas līdzekļiem.
   4. Reģistrēts lietotājs, kurš vēlas piedalīties izsludinātajā izsolē, elektronisko izsoļu vietnē nosūta izsoles rīkotājam lūgumu par autorizēšanos dalībai konkrētā izsolē un izsoles sludinājumā norādītajā izsoles rīkotāja kontā iemaksā izsoles nodrošinājuma summu sludinājumā noteiktajā apmērā, kā arī sedz maksu par dalību izsolē vietnes administratoram normatīvajos aktos noteiktajā apmērā saskaņā ar elektronisko izsoļu vietnē reģistrētam lietotājam sagatavotu rēķinu.
   5. Izsoles organizētājs autorizē izsoles pretendentu, kurš izpildījis izsoles priekšnoteikumus, dalībai izsolē 7 (septiņu) dienu laikā, izmantojot elektronisko izsoļu vietnē pieejamo rīku.
   6. Informāciju par autorizēšanu dalībai izsolē izsoles rīkotājs reģistrētam lietotājam nosūta elektroniski uz elektronisko izsoļu vietnē reģistrētam lietotājam izveidotu kontu.
   7. Autorizējot personu izsolei, katram solītājam izsoļu vietnes sistēmā automātiski izveido unikālu identifikatoru.
   8. Izsoles organizētājs nav tiesīgs līdz izsoles sākumam sniegt informāciju par izsoles pretendentiem.
   9. Pretendenti izsoles Noteikumus var saņemt lejupielādējot tos Pārvaldes oficiālajā tīmekļa vietnē [Liepājas SEZ (https://liepaja-sez.lv/lv/parvalde/izsoles-sludinajumi)](https://liepaja-sez.lv/lv/parvalde/izsoles-sludinajumi) sadaļā “Izsoles un sludinājumi” vai iesniedzot rakstveida iesniegumu, nosūtot to uz e-pastu: [lsez@lsez.lv](mailto:lsez@lsez.lv).
6. **IZSOLES NORISE**
   1. Izsole sākas un noslēdzas **elektronisko izsoļu vietnē** <https://izsoles.ta.gov.lv> **norādītajā datumā un laikā**.
   2. Izsolei autorizētie dalībnieki drīkst izdarīt solījumus visā izsoles norises laikā.
   3. Ja pēdējo piecu minūšu laikā pirms izsoles noslēgšanai noteiktā laika tiek reģistrēts solījums, izsoles laiks automātiski tiek pagarināts par 5 (piecām) minūtēm.
   4. Ja pēdējās stundas laikā pirms izsoles noslēgšanas tiek konstatēti būtiski tehniski traucējumi, kas var ietekmēt izsoles rezultātu, un tie nav saistīti ar sistēmas drošības pārkāpumiem, izsoles laiks automātiski tiek pagarināts līdz nākamās darbadienas plkst. 13.00.
   5. Pēc izsoles noslēgšanās solījumus nereģistrē un elektronisko izsoļu vietnē tiek norādīts izsoles noslēguma datums, laiks un pēdējais izdarītais solījums.
   6. Izsoles organizētājs var pārtraukt izsoli, ja tās norises laikā saņemts elektronisko izsoļu vietnes drošības pārvaldnieka paziņojums par būtiskiem tehniskiem traucējumiem, kas var ietekmēt izsoles rezultātu. Paziņojumu par izsoles pārtraukšanu publicē elektronisko izsoļu vietnē.
   7. Pēc izsoles noslēgšanās sistēma automātiski sagatavo izsoles aktu, kuru Komisija apstiprina 5 (piecu) darba dienu laikā pēc Izsoles.
   8. Ja juridiskajai personai, kura nosolījusi visaugstāko cenu, konstatēts nodokļu parāds, Prece tiek piedāvāta pircējam, kurš nosolījis nākamo augstāko cenu.
7. **IZSOLES REZULTĀTU APSTIPRINĀŠANA UN LĪGUMA SLĒGŠANAS KĀRTĪBA**
   1. Izsoles gaitu un lēmumu par izsoles rezultātiem, kā arī sistēmas automātiski sagatavoto izsoles akta apstiprināšanu komisija atspoguļo izsoles protokolā. Komisija sagatavo protokolu 5 (piecu) darba dienu laikā pēc izsoles noslēguma un nosūta Izsoles dalībniekam, kurš nosolījis augstāko cenu.
   2. Izsoles rezultātus publicē izsoles rezultātu Pārvaldes oficiālajā tīmekļa vietnē [Liepājas SEZ (https://liepaja-sez.lv/)](file:///C:\Users\Pauls\AppData\Local\Microsoft\Windows\INetCache\Content.Outlook\2VGCM0B1\Liepājas%20SEZ%20(https:\liepaja-sez.lv\)) sadaļā “Izsoles un sludinājumi”.
   3. Izsoles dalībnieks, kas nosolījis visaugstāko cenu Preces Pirkuma līgumā noteiktajā termiņā samaksā nosolīto summu, kā arī pievienotās vērtības nodokli, iemaksājot to Pārvaldes norēķinu kontā AS “Swedbank”, konta Nr.LV12HABA0001407037000. Pēc samaksas veikšanas, maksājumu apliecinoši dokumenti iesniedzami Komisijai, nosūtot elektroniski uz e-pasta adresi: [lsez@lsez.lv](mailto:lsez@lsez.lv)
   4. Izsoles dalībniekam, kurš nosolījis augstāko cenu, 10 (desmit) darba dienu laikā pēc paziņojuma saņemšanas jānoslēdz Preces Pirkuma līgums ar Pārvaldi saskaņā ar Noteikumu pielikumu Nr.3.
   5. Ja Izsoles dalībnieks, kas nosolījis visaugstāko cenu šo noteikumu 7.4.punktā noteiktajā termiņā nav noslēdzis Preces Pirkuma līgumu, viņš zaudē tiesības uz nosolīto Preci un izsoles nodrošinājums attiecīgajam dalībniekam netiek atmaksāts.
   6. Izsoles dalībniekam, kurš nosolījis augstāko cenu un noslēdzis Preces Pirkuma līgumu šo noteikumu 7.4.punktā noteiktajā termiņā izsoles nodrošinājums tiek atmaksāts Preces Pirkuma līgumā noteiktajā termiņā. Pārējiem izsoles dalībniekiem izsoles nodrošinājums tiek atmaksāts 15 darba dienu laikā pēc izsoles akta apstiprināšanas.
   7. Ja nosolītājs noteiktajā laikā nav noslēdzis Preces Pirkuma līgumu, Pārvalde par to informē izsoles dalībnieku, kurš nosolījis nākamo augstāko cenu un šim izsoles dalībniekam ir tiesības 5 (piecu) darba dienu laikā no paziņojuma saņemšanas dienas paziņot izsoles rīkotājam par Preču pirkšanu par paša solīto augstāko cenu.
   8. Ja 7.7.punktā noteiktais izsoles dalībnieks no Preces pirkuma atsakās, izsole tiek uzskatīta par nenotikšu.
   9. Pirkuma līguma projekts tiek apstiprināts kopā ar šiem Noteikumiem.
8. **NENOTIKUSI IZSOLE**
   1. Komisija pieņem lēmumu par izsoles atzīšanu par nenotikušu
      1. ja uz izsoli nav autorizēts neviens izsoles dalībnieks;
      2. ja izsole bijusi izziņota, pārkāpjot šos noteikumus;
      3. ja tiek noskaidrots, ka nepamatoti noraidīta kāda dalībnieka piedalīšanās izsolē, vai nepareizi noraidīts kāds pārsolījums;
      4. ja neviens izsoles dalībnieks, kurš nosolījis izsolāmo Preci, nav parakstījis izsolāmās Preces pirkuma līgumu;
      5. ja izsolāmo mantu nopirkusi persona, kurai nav bijušas tiesības piedalīties izsolē.
   2. Izsole tiek atzīta par nenotikušu un nodrošinājums netiek atmaksāts nevienam no izsoles dalībniekiem, ja neviens no viņiem nav pārsolījis izsoles sākumcenu.
9. **NOSLĒGUMA JAUTĀJUMI**

8.1. Pretendenti un izsoles dalībnieki var iesniegt sūdzību par Komisijas darbībām, lēmumiem vai par izsoles rezultātiem Pārvaldes pārvaldniekam ne vēlāk kā 5 (piecu) darba dienu laikā no izsoles rezultātu paziņošanas dienas – publicēšanas Pārvaldes oficiālajā tīmekļa vietnē [Liepājas SEZ (https://liepaja-sez.lv/)](file:///C:\Users\Pauls\AppData\Local\Microsoft\Windows\INetCache\Content.Outlook\2VGCM0B1\Liepājas%20SEZ%20(https:\liepaja-sez.lv\)) sadaļā “Izsoles un sludinājumi”.

Pielikumā:

1. pielikums – Preces fotoattēli;
2. pielikums - Tehniskā specifikācija uz 1 (vienas) lapas;
3. pielikums - Līguma projekts uz 4 (četrām) lapām.

Visi augstākminētie pielikumi ir neatņemama izsoles noteikumu sastāvdaļa.

1.pielikums

izsoles Noteikumiem,

ID Nr. LSEZ IZS 2025/2

**FENDERU PĀRDOŠANAI**

**ATKLĀTĀ IZSOLĒ**

**Identifikācijas numurs LSEZ IZS 2025/2**

**Preces fotoattēli**

***Attēls, kurā ir ārpus telpām, pamats, debesis, akmens

Mākslīgā intelekta ģenerētais saturs var būt nepareizs.***

***Attēls, kurā ir ārpus telpām, debesis, pamats, zāle

Mākslīgā intelekta ģenerētais saturs var būt nepareizs.***

2.pielikums

izsoles Noteikumiem,

ID Nr. LSEZ IZS 2025/2

**FENDERU PĀRDOŠANAI**

**ATKLĀTĀ IZSOLĒ**

**Identifikācijas numurs LSEZ IZS 2025/2**

**TEHNISKĀ SPECIFIKĀCIJA**

|  |  |  |  |  |
| --- | --- | --- | --- | --- |
| **Izsoles lote** | **Nosaukums** | **Daudzums, skaits** | **Transportēšanas nosacījumi** | **Atrašanās vieta** |
| 1. | Lietotas triecienu absorbējošas ierīces - fenderi | 15 | Pircējs ar saviem līdzekļiem izved fenderus no Pārdevēja teritorijas ar savu autotransportu. | Sliežu iela 9, Liepājā |

3.pielikums

izsoles Noteikumiem,

ID Nr. LSEZ IZS 2025/2

**PIRKUMA LĪGUMS Nr.\_\_\_\_\_\_**

Liepājā, 2025. gada \_\_\_\_. \_\_\_\_\_\_\_\_\_\_\_

**Liepājas speciālās ekonomiskās zonas pārvalde,** vienotais reģistrācijas numurs LV90000329402, turpmāk – Pārdevējs, tās pārvaldnieka Ulda Hmieļevska personā, kurš rīkojas uz Ministru kabineta 1997. gada 23. septembra noteikumu Nr.336 “Liepājas speciālās ekonomiskās zonas pārvaldes nolikums” pamata, no vienas puses, un

**\_\_\_\_\_\_\_\_\_\_\_\_\_\_\_**, vienotais reģistrācijas numurs \_\_\_\_\_\_\_\_\_\_\_, turpmāk – Pircējs, kuru uz statūtu pamata pārstāv \_\_\_\_\_\_\_\_\_, no otras puses, katrs atsevišķi/ kopā saukti arī – puse/ puses, noslēdza šādu pirkuma līgumu, turpmāk – līgums, saistošu pušu tiesību un pienākumu pārņēmējiem:

**1. Līguma priekšmets**

1.1. Šajā līgumā noteiktajā kārtībā Pārdevējs pārdod un nodod Pircējam, bet Pircējs pērk un pieņem no Pārdevēja lietotas triecienu absorbējošas ierīces - fenderus, turpmāk – Prece, par cenu, kas ir noteikta Pārdevēja rīkotajā 2025. gada\_\_\_\_\_\_\_ izsolē\_\_\_\_\_\_\_\_\_\_\_\_, atbilstoši Preces tehniskai specifikācijai (izsoles noteikumu 2.pielikums).

**2. Pirkuma maksa**

2.1. Saskaņā ar 2025. gada \_\_\_\_\_ izsoles rezultātiem Pirkuma summa par *15 (piecpadsmit)* ***gabaliem*** *fenderu* noteikta \_\_\_\_\_ EUR (\_\_\_\_\_\_ *euro*) bez pievienotās vērtības nodokļa. PVN tiek piemērots saskaņā ar Pievienotās vērtības nodokļa likumu rēķina izrakstīšanas dienā.

2.2. Pirms izsoles Pircējs, kā izsoles dalībnieks ir iemaksājis Pārdevēja norēķinu kontā nodrošinājumu \_\_\_\_\_\_\_ EUR (\_\_\_\_\_\_\_) apmērā. Pircēja pirms izsoles iemaksātais nodrošinājums tiek atmaksāts Pircējam 5 darba dienu laikā pēc Pirkuma summas pilnā apmērā saņemšanas Pārdevēja norēķinu kontā, ieskaitot to kredītiestādes kontā, kas norādīts norēķinu rekvizītos elektronisko izsoļu vietnē <https://izsoles.ta.gov.lv>.

**3.** **Samaksas noteikumi**

3.1. Pircējs apņemas samaksāt Pirkuma summu 5 (piecu) darba dienu laikā, skaitot no pavadzīmes izrakstīšanas dienas. Samaksas atskaites termiņš iestājas nākošajā dienā pēc preču pavadzīmes izrakstīšanas. Pirkuma maksa tiek uzskatīta par saņemtu dienā, kad tā saņemta pārdevēja norādītajā bankas kontā.

3.2. Ja netiek ievērots Līguma 3.1.punktā noteiktais apmaksas termiņš, Pārdevējam ir tiesības aprēķināt Pircējam līgumsodu 0,5% apmērā no savlaicīgi nesamaksātās summas par katru nokavēto dienu, taču ne vairāk kā 10% no savlaicīgi nesamaksātas summas.

3.3. Īpašuma tiesības uz Preci pāriet pircējam pēc pavadzīmē norādītās summas pilnīgas samaksas.

3.4. Līgumsoda samaksa neatbrīvo pircēju no zaudējumu segšanas un līguma izpildes pienākuma.

**4. Preces pārdošanas kārtība**

4.1. Ne vēlāk kā vienu darba dienu pirms Preces saņemšanas Pircējs par to rakstveidā informē Pārdevēju, norādot konkrētu Preces nodošanas – pieņemšanas laiku.

4.2. Puses vienojas, ka Pircējs pieņems Preci adresē – Sliežu ielā 9, Liepājā. Pircējs apņemas nodrošināt Preces savākšanu no Pārdevēja ne vēlāk kā 10 darba dienu laikā no Līguma noslēgšanas dienas.

4.3. Pircējs uz sava rēķina nodrošina transportlīdzekli (tostarp iekraušanu transportlīdzeklī) Preces nogādāšanai uz savu noliktavu vai citu Pircēja izvēlētu vietu.

4.6. Pēc Preces nodošanas Pircējam Pārdevējs ne vēlāk kā 2 darba dienu laikā izraksta preču pavadzīmi, kuru pircēja Pārstāvim ir pienākums parakstīt, norādot amata nosaukumu, paraksta atšifrējumu un apliecinot pilnvarojumu uz preču pavadzīmes.

4.7. Par Preces saņemšanas datumu tiek uzskatīta diena, kurā Prece iekrauta transportlīdzeklī nogādāšanai uz Pircēja noliktavu vai citu Pircēja izvēlētu vietu.

**5. Apliecinājumi un atbildība**

5.1. Pircējs garantē, ka samaksās Pirkuma summu līgumā noteiktajā termiņā.

5.2. Visi riski par Preces bojāeju, bojājumu, nozagšanu un nozaudēšanu pāriet no Pārdevēja uz Pircēju sākot ar brīdi, kad Prece ir iekrauta transporta līdzeklī Preces nogādāšanai uz Pircēja noliktavu vai citu Pircēja izvēlētu vietu.

5.3. Pircējs apņemas Pārdevēja teritorijā (4.2.punkts) ievērot drošības tehnikas, darba aizsardzības un ugunsdrošības noteikumus.

**6. Strīdu izšķiršana**

6.1. Visas domstarpības, kas saistītas ar šo līgumu, puses risina pārrunu ceļā.

6.2. Katra puse ir tiesīga rakstveidā nosūtīt pretenziju otrai pusei uz šajā līgumā norādīto juridisko adresi. Pretenzijai ir jābūt pamatotai un apliecinātai ar dokumentiem. Puses vienojas, ka pretenzijas tiks izskatītas ne ilgāk kā 10 (desmit) dienu laikā no to saņemšanas brīža.

6.3. Pušu saistības, kas izriet no šī līguma, apspriežamas pēc Latvijas Republikas normatīvajiem aktiem.

6.4. Ja viena mēneša laikā no strīda rašanās brīža puses nevar vienoties, strīdus izšķir Latvijas Republikas vispārējās jurisdikcijas tiesā, atbilstoši piekritībai.

**7. Līguma termiņš un izbeigšana**

7.1. Līgums stājas spēkā ar tā abpusējas parakstīšanas dienu un ir spēkā līdz tā pilnīgai izpildei.

7.2. Līgumu var izbeigt pēc abu Pušu savstarpējas rakstiskas vienošanās.

7.3. Pārdevējs ir tiesīgs vienpusējā kārtā izbeigt līgumu nemaksājot līgumsodu un neatlīdzinot zaudējumus, ja pircējs Līguma izpildes gaitā kļuvis par nodokļu parādnieku vai ir pasludināts maksātnespējas process, izņemot, ja ierosināts tiesiskās aizsardzības process, apturēta vai pārtraukta tās saimnieciskā darbība, uzsākta tiesvedība par Pircēja bankrotu.

7.4. Ja līgums tiek izbeigts, pamatojoties uz 7.3.punktu, pārdevējs nosūta par to rakstisku paziņojumu pircējam. Līgums tiek uzskatīts par izbeigtu pārdevēja noteiktajā termiņā, kas nevar būt īsāks par 5 (piecām) darba dienām no vēstules nosūtīšanas dienas.

7.5. Pārdevējs ir tiesīgs nekavējoties vienpusējā kārtā izbeigt līgumu nemaksājot līgumsodu un neatlīdzinot zaudējumus, ja līgumu nav iespējams izpildīt tādēļ, ka līguma izpildes laikā Pircējam ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas.

**8. Konfidencialitāte**

8.1. Līguma noteikumi, kā arī informācija, kas saistīta ar pušu sadarbību vai kas pušu rīcībā nonākusi līguma izpildes rezultātā, uzskatāma par pušu komercnoslēpumu, un tā bez iepriekšējas rakstiskas otras puses piekrišanas nav izpaužama trešajām personām līguma darbības laikā un pēc tam. Šis pienākums neattiecas uz informāciju, kura ir publiski pieejama, kā arī informāciju, kas atklājama attiecīgām valsts institūcijām saskaņā ar spēkā esošajiem normatīvajiem aktiem, ja tā tiek sniegta šīm institūcijām.

8.2. Saņemto vienas puses komercnoslēpumu saturošo informāciju otra puse apņemas izmantot vienīgi līguma 1.1.punktā norādītajam mērķim, ievērojot pušu komercintereses un šo konfidencialitātes pienākumu.

**9. Personas datu aizsardzība**

9.1. Puses apliecina, ka tās ir informētas, ka vienas puses iesniegtos personas datus, ja tas nepieciešams līguma izpildei, drīkst apstrādāt tikai saskaņā ar līguma priekšmetu, līgumā noteiktajā apjomā, uz līguma darbības termiņu un tikai saskaņā ar spēkā esošo tiesību aktu prasībām.

9.2. Puses apņemas nodrošināt spēkā esošajiem tiesību aktiem atbilstošu aizsardzības līmeni otras puses iesniegtajiem personas datiem.

9.3. Puses apņemas nenodot tālāk trešajām personām otras puses iesniegtos personas datus. Ja saskaņā ar spēkā esošajiem tiesību aktiem pusēm var rasties šāds pienākums, tās pirms personas datu nodošanas informē par to otru pusi, ja vien to neaizliedz spēkā esošie tiesību akti.

9.4. Katra no pusēm patstāvīgi ir atbildīga Datu subjekta priekšā par personas datu aizsardzības un apstrādes noteikumu neievērošanu un, ja tiek konstatēta puses atbildība, pusei jāapmierina Datu subjekta prasījumi saistībā ar personas datu pārkāpumu un tā novēršanu, kā arī jāapmaksā ar personas datu pārkāpumu saistītie administratīvie sodi  un jāatlīdzina ar tiesas spriedumu piespriestās zaudējumu summas.

9.5. Puses apņemas iznīcināt otras puses iesniegtos personas datus, tiklīdz izbeidzas nepieciešamība tos apstrādāt.

**10. Citi noteikumi**

10.1. Jebkuri līguma grozījumi un papildinājumi tiek noformēti rakstiski un pēc parakstīšanas tiek pievienoti šim līgumam kā tā neatņemama sastāvdaļa.

10.2. Pircējs nav tiesīgs bez pārdevēja rakstiskas piekrišanas pilnīgi vai daļēji nodot šajā līgumā noteiktās tiesības un pienākumus trešajām personām.

10.3. Par izmaiņām rekvizītos puses nekavējoties rakstiski informēs viena otru ar vēstuli, kuru parakstījusi attiecīgās puses persona ar pārstāvības tiesībām (paraksta tiesīgā persona) uzņēmumā.

10.4. Jautājumus, kas šajā līgumā nav atrunāti, puses risina atbilstoši Latvijas Republikā spēkā esošajiem normatīvajiem aktiem.

10.5. Līgums ir sastādīts latviešu valodā, divos eksemplāros, katrai pusei pa vienam eksemplāram, kuriem abiem ir vienāds juridiskais spēks.

**11. Pušu rekvizīti un paraksti**

**PĀRDEVĒJS PIRCĒJS**

|  |  |  |
| --- | --- | --- |
| Liepājas speciālās ekonomiskās zonas pārvalde  Vienotais reģ.Nr.LV90000329402  Fēniksa iela 4, Liepāja, LV-3401, Latvija  Banka: Swedbank AS  Kods: HABALV22  Konts: LV12HABA0001407037000 |  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Vienotais reģ.Nr.\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Banka: \_\_\_\_\_\_\_\_\_\_\_\_\_\_\_\_\_\_\_\_\_  Kods: \_\_\_\_\_\_\_\_\_\_\_\_\_\_\_\_\_\_\_\_\_\_\_  Konts: \_\_\_\_\_\_\_\_\_\_\_\_\_\_\_\_\_\_\_\_\_ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Uldis Hmieļevskis